
1. EFECTELE CRIZEI ECONOMICE ASUPRA SUMMIT-ULUI G7

Pe agenda summit-ului G7, reunit în Italia, pe 13-14 februarie a.c,  subiectul care a suscitat cel mai mare interes a fost reprezentat de debutul noii administraţii americane în arena mondială, în paralel cu prezenţa tot mai vizibilă a Chinei. În acest context, miniştrilor de finanţe ai celor şapte state membre, li s-a alăturat Rusia, aşa cum a intrat deja în tradiţie de ani de zile, la unele sesiuni speciale.

          Participanţilor le-a fost expus de către Timothy Geithner, noul secretar american al Trezoreriei, programul de relansare a economiei americane, al cărui act de promulgare a fost semnat de Barack Omaba, la Denver. 


În cadrul planului, aprobat de ambele Camere ale Congresului este cuprinsă şi clauza „Buy American“, care stipulează că oţelul şi alte materii achiziţionate din fondurile oferite de programul guvernamental trebuie să provină din SUA. 


Programul Obama a fost primit mai degrabă cu răceala de pieţele şi mass-media internaţionale, generând temerea că America s-ar putea reorienta către protecţionismul economic al anilor 30. Acest fapt a determinat chiar apariţia unei dispute între SUA şi Europa, luându-se în considerare la nivelul Comisiei Europene o posibilă reclamare a SUA la Organizaţia Mondială a Comerţului. Pe fondul acestor discuţii, s-a ajuns totuşi la un compromis care le permite ţărilor care au încheiat acorduri comerciale cu Statele Unite să furnizeze acesteia în continuare o parte din materia primă.

Timothy Geithner a ţinut să sublinieze că preşedintele american Barack Obama a dat asigurări că planul de stimuli va fi aplicat astfel încât să respecte angajamentele internaţionale ale Statelor Unite. „Toate statele trebuie să-şi menţină angajamentul pentru politici deschise privind comerţul şi investiţiile, elemente esenţiale pentru creşterea economică“, a spus Geithner la Roma.


Întruniţi la Roma, miniştrii de finanţe ai celor mai industrializate şapte ţări din lume au hotărât că vor face tot posibilul pentru a combate recesiunea mondială, fără a lua măsuri care ar putea periclita comerţul liber.

De asemenea, în declaraţia comună a membrilor G7 se precizează că stabilizarea economiei şi a pieţelor financiare este prioritară, ceea ce impune o strânsă cooperare pentru obţinerea rezultatelor scontate.                    Dominique Strauss-Kahn, preşedintele Fondului Monetar International, a declarat că instituţia pe care o conduce are nevoie urgent de o infuzie de capital deoarece Fondul ar putea rămâne în următoarele şase luni fără resursele necesare, datorită unui nou val de state puternic afectate de criza economică care vor apela la ajutorul FMI. 

Japonia s-a oferit să contribuie cu un plus de 200 de miliarde dolari la bugetul Fondului, apreciat de  Strauss-Kahn ca fiind "cel mai mare împrumut din istoria umanităţii".


Cu toate că şi Marea Britanie este privită ca un potenţial stat care va cere ajutorul FMI, analiştii apreciază că unele ţări din estul Europei par mai vulnerabile în faţa crizei economice şi ar putea avea nevoie de sprijinul instituţiei financiare.

       FMI a împrumutat, până în prezent, 48 de miliarde de dolari statelor cu probleme, printre care Ungaria, Ucraina, Islanda, Letonia şi Pakistan. În opinia lui Strauss-Kahn, Polonia ar putea fi următoarea victimă a crizei financiare.


Chiar dacă, în prima parte a anului 2008, a înregistrat cel mai accentuat ritm de creştere, se consideră că România ar avea una dintre cele mai riscante economii din statele membre ale Uniunii Europene. Majoritatea analiştilor economici cred că vulnerabilitatea României rezidă din dependenţa faţă de capitalul străin pentru alimentarea dezvoltării, precum şi din nivelul ridicat al creditelor şi cheltuielilor, pe piaţa internă, încurajate de politica bugetară.


Pe fondul problemelor cu care se confruntă economia mondială, o evoluţie vizibilă, înregistrată la reuniunea miniştrilor de finanţe şi a guvernatorilor băncilor centrale ai celor mai dezvoltate şapte state, a fost adoptarea unui ton mult mai conciliant faţă de Beijing, care nici nu era invitat sau reprezentat.

Importanţa acordată Chinei în dezbaterile membrilor unui grup din care nu face parte, precum şi schimbarea atitudinii faţă de acest stat, indică noua poziţie a Chinei în ecuaţia economiei şi finanţelor mondiale.


Faptul că G7 a preluat ideea necesităţii unei "noi ordini economice mondiale", susţinută de către premierul chinez, Wen Jiabao, cât şi de cel rus, Vladimir Putin, la recenta reuniune a Grupului de la Davos, este încă un indiciu al creşterii influenţei Chinei, Rusiei şi a altor state din "G20 minus G7". 

Acordul economic semnat pe 19 februarie a.c, la Beijing, între autorităţile ruse şi cele chineze, de o deosebită importanţă pe termen lung, vine să confirme consolidarea poziţiilor celor două ţări în ierarhia marilor puteri economice mondiale. 

Conform clauzelor acestui acord, China va acorda, sub formă de împrumut, 25 de miliarde de dolari companiilor petroliere ruseşti Transneft şi Rosneft, în schimbul aprovizionării sale cu petrol timp de 20 de ani. Astfel, China, cel de-al doilea mare consumator de resurse energetice al lumii, îşi va asigura necesarul energetic la un preţ extrem de mic, iar Rusia va rezolva parte din problemele unei economii aflate în recesiune, marcată de lipsa lichidităţilor şi devalorizărea rapidă a monedei naţionale.

Printre obiectivele înţelegerii se numără şi construirea unui oleoduct care să lege zona siberiană bogată în petrol de nordul Chinei. Construcţia acestuia va începe chiar în acest an, astfel încât să fie dat în folosinţă cel mai târziu în 2010.

Rusia ar putea deveni, astfel, nu numai un furnizor constant de resurse, ci şi piaţă de desfacere pentru produsele chinezeşti în condiţiile în care, pe fondul recesiunii, exporturile sale către SUA şi Europa au scăzut dramatic. „China şi Rusia au un mare potenţial şi îşi pot extinde cooperarea din domeniul comerţului, investiţiilor şi dezvoltării înaltei tehnologii”, a declarat Jiabao pentru agenţia de ştiri Xinhua.

Acordul ruso-chinez a fost semnat cu doar două zile înainte ca secretarul de stat american, Hillary Clinton, să ajungă la Beijing, în cadrul primului său turneu diplomatic. Lui Hillary Clinton îi revine misiunea dificilă de a încerca să tempereze temerile oficialilor chinezi, îngrijoraţi de planul “Buy American”, care ar bloca o parte importantă a exporturilor chinezeşti către America. Situaţia este cu atât mai complicată cu cât China este considerată “bancherul Americii”, având împrumutate către SUA sute de miliarde de dolari.

După aprobarea planului de relansare de 787 de milioane de dolari, Washingtonul va trebui să se împrumute din nou, creându-se astfel premisele îmbunătăţirii relaţiilor sale cu China, stat care pe fondul actualei crize îşi reconfigurează poziţia în arena mondială.
2. PENTRU O COOPERARE UE – NATO
 ÎN DOMENIUL SECURITĂŢII 

          Pe ordinea de zi a şedinţei plenare a Parlamentului European de miercuri 18 februarie a.c., s-au aflat, alături de alte rapoarte ale parlamentarilor şi comisiilor
, şi dezbaterile asupra relaţiilor UE-NATO,  în prezenţa Înaltului Reprezentant UE pentru Politica Externă şi de Securitate Comună, Javier Solana. Din partea Comisiei pentru Afaceri Externe au fost prezentate două rapoarte referitoare la Strategia europeană de securitate şi Raportul din decembrie 2008 privind implementarea sa, care sprijină înfiinţarea unui comandament operaţional al UE.

Aceste dezbateri au loc cu câteva luni înaintea organizării summit-ului de aniversare a 60 de ani de existenţă NATO, care va avea loc în aprilie 2009, la Strasbourg şi Kehl.

Potrivit majorităţii deputaţilor Comisiei pentru Afaceri Externe, UE şi NATO ar putea să se consolideze reciproc prin evitarea concurenţei şi dezvoltarea unei cooperări mai strânse în operaţiunile de gestionare a crizelor. 
În Raportul privind strategia europeană de securitate şi PESA, elaborat de eurodeputatul PPE-DE din Germania, Karl von Wogau, se subliniază că UE trebuie să îşi dezvolte autonomia strategică printr-o politică externă de securitate şi apărare puternică şi eficientă, pentru a promova pacea şi securitatea internaţională, pentru a-şi apăra interesele la nivel mondial, pentru a asigura securitatea cetăţenilor săi şi a-şi aduce contribuţia la un multilateralism eficient.
O politică comună de apărare în Europa necesită o forţă armată europeană integrată, care trebuie să fie echipată cu sisteme comune de armament, astfel încât standardizarea şi interoperabilitatea să fie garantate.

În raportul von Wogau se solicită crearea unui stat-major operaţional al UE, autonom şi permanent, având capacitatea de a-şi asuma planificarea strategică şi conducerea operaţiunilor şi misiunilor PESA.

Membrii Comisiei  pentru Afaceri Externe consideră că Strategia Europeană de Securitate (SES) actualizată ar trebui să coincidă cu viitorul Concept strategic NATO şi acest lucru să se reflecte în declaraţia care va fi adoptată cu ocazia summit-ului NATO de la Strasbourg/Kehl din aprilie 2009.

Pe lângă obiectivele identificate în cadrul SES, aşa cum au fost adoptate în 2003, interesele Uniunii în materie de securitate includ: 

· protecţia cetăţenilor săi şi a intereselor sale, atât în interiorul Uniunii, cât şi în afara sa;
· securitatea în vecinătatea sa;
· protecţia frontierelor externe şi a infrastructurilor critice;
· îmbunătăţirea securităţii cibernetice;
· securitatea furnizării energiei şi a rutelor maritime;
· protecţia activelor spaţiale şi 

· protecţia împotriva consecinţelor schimbărilor climatice.

Pentru a putea ţine pasul cu toate noile posibile provocări, parlamentarii europeni din Comisia pentru Afaceri Externe propun o revizuire a strategiei o dată la cinci ani, la începutul fiecărei legislaturi a Uniunii Europene şi recomandă insistent Uniunii Europene şi statelor membre să-şi concentreze eforturile asupra capacităţilor comune care pot fi folosite atât în scopuri de apărare, cât şi în scopuri de securitate; în acest context, serviciile bazate pe sateliţi, echipamentul de supraveghere şi alertă, navele aeriene, elicopterele şi echipamentul de telecomunicaţii automate, precum şi transportul aerian şi naval au un rol esenţial. Se solicită de asemenea, instituirea unor standarde tehnice comune de protecţie a telecomunicaţiilor şi a unor mijloace de protecţie a infrastructurilor critice.

În Raportul referitor la rolul NATO în arhitectura de securitate a UE, elaborat de Ari Vatanen (PPE-DE, Franţa) se recunoaşte rolul fundamental al NATO atât în trecut, cât şi cel prezent, în arhitectura de securitate europeană. Viitoarea apărare comună ar trebui, pe cât posibil, să fie organizată în strânsă cooperare cu NATO:  „UE şi NATO ar putea să se consolideze reciproc prin evitarea concurenţei şi dezvoltarea unei cooperări mai strânse în operaţiunile de gestionare a crizelor bazate pe o diviziune practică a muncii“.
Fenomene la scară globală, cum sunt terorismul şi dezastrele naturale, cer o cooperare mai strânsă între UE şi NATO bazată pe repere foarte clare: 

· rolul fundamental al NATO este asigurarea libertăţii şi securităţii statelor membre, prin mijloace politice şi militare;
· NATO are şi misiunea de gestionare a crizelor şi menţinere a păcii;
· Uniunea Europeană nu are o armată proprie;
· acordul „Berlin plus“ dă Uniunii Europene dreptul să recurgă la resursele NATO (de exemplu forţele UE de menţinere a păcii în Bosnia şi Herţegovina - EUFOR -  sunt sprijinite de NATO). 

NATO reprezintă coloana vertebrală a securităţii europene, iar 94% din cetăţenii UE trăiesc în state care fac parte din alianţă. Ambele organizaţii au valori comune şi trebuie să facă faţă împreună provocărilor din domeniul securităţii. 

Revizuirea paralelă a strategiilor de securitate ale UE şi NATO trebuie să fie nu numai complementară, ci si convergentă, fiecare acordând importanţa cuvenită potenţialului celeilalte. 

A fost propusă înfiinţarea unui comandament operaţional al UE, în apropiere de principalele instituţii ale UE, sub autoritatea Secretarului General al Consiliului/Înaltului Reprezentant, având drept mandat planificarea şi desfăşurarea operaţiunilor militare PESA. Acest comandament operaţional al UE ar completa structurile actuale de comandă ale NATO şi nu ar submina integritatea transatlantică a acesteia.

Deşi din cele 27 de state membre ale UE, 6 nu sunt membre ale NATO, europalamentarii insistă ca toate cele 27, fără discriminare, să fie prezente la reuniunile comune UE-NATO. La rândul lor, aliaţii NATO care candidează la statutul de membru al UE să fie mai implicaţi în activitatea PESA şi a Agenţiei europene de apărare. Potrivit raportului, este esenţial să se soluţioneze problema compatibilităţii dintre statutul de nemembru al UE şi cel de membru al NATO, precum şi dintre statutul de nemembru NATO şi cel de membru al UE, pentru a nu constitui un obstacol în calea funcţionării cooperării UE-NATO.

 În cadrul reuniunii la vârf a NATO de la Bucureşti, aliaţii au apreciat contribuţia unei Europe mai bine organizate şi mai puternice, precum şi faptul că Alianţa şi-a reconfirmat angajamentul privind continuarea extinderii. Pentru ţările incluse în politica de vecinătate europeană şi având în vedere dezvoltarea lor democratică, precum şi dezvoltarea statului de drept, politica unei perspective europene şi, prin urmare, proiectul Parteneriatului estic este de o importanţă vitală. 

În ceea ce priveşte viitoarele extinderi ale NATO, se apreciază că fiecare caz ar trebui studiat în funcţie de propriile caracteristici. Ţinându-se totuşi seama de interesele de securitate europene, Parlamentul s-ar opune extinderii organizaţiei pentru a include orice ţară în care aderarea nu se bucură de sprijinul populaţiei sau în care există diferende teritoriale grave nesoluţionate cu ţările învecinate.

La tema comună celor două rapoarte a fost prezentată şi o opinie minoritară, referitoare la raportul privind rolul NATO în arhitectura de securitate a UE. Parlamentarul european Tobias Pflüger (Grupul Confederal al Stângii Unite Europene/Stânga Verde Nordică, Germania), cunoscut pentru campaniile sale antinucleare şi antimilitarizare, împreună cu alţi şapte deputaţi europeni, consideră că „alianţele militare precum NATO sunt prin definiţie organizaţii exclusiviste şi creează diferenţe între statele membre şi cele nemembre“.

„Orice efort de consolidare a NATO printr-o relaţie mai strânsă cu Uniunea Europeană măreşte potenţialul conflictelor internaţionale, duce la intensificarea militarizării politicii externe a UE şi accelerează tendinţa folosirii forţelor armate în «rezolvarea conflictelor»“.

Tobias Pflüger insistă ca „Uniunea Europeană civilă să îşi cheltuiască banii în scopuri civile şi sociale şi nu în domeniul militar, astfel încât să fie capabilă să abordeze rădăcina conflictelor, în special sărăcia“. În finalul documentului, europarlamentarul propune desfiinţarea NATO.

Membrii PE au încredințat Preşedintelui sarcina de a transmite această rezoluție Consiliului, Comisiei, parlamentelor statelor membre NATO şi ale statelor membre UE, Adunării Parlamentare a NATO şi secretarilor generali ai ONU, NATO, Organizaţiei pentru securitate şi cooperare în Europa şi Consiliului Europei.

3. BUGETUL UE PENTRU ANUL 2009

        Cu câteva zile înainte de încheierea anului 2008 a fost adoptat bugetul UE pentru 2009.

         Votat în a doua lectură, acesta prevede mai mulţi bani pentru creşterea economică, protejarea mediului înconjurător şi ajutorul alimentar pentru ţările în curs de dezvoltare.  Bugetul pentru anul 2009 va fi de aproximativ 116,09 miliarde Euro sub forma creditelor de plată (0,89% din PIB-ul UE) şi aproximativ 133 miliarde Euro (1,03% din PIB-ul UE) credite de angajament. 

        Parlamentarii europeni au fost nemulţumiţi de faptul că în Consiliu a fost redus şi mai mult nivelul sumelor prevăzute în Proiectul preliminar al bugetului, care era deja scăzut, "o reducere fără precedent a plăţilor", crescând astfel şi mai mult discrepanţa dintre nivelul angajamentelor şi cel al plăţilor, ceea ce contravine principiului echilibrului.

Parlamentul European şi-a exprimat disponibilitatea de a avea negocieri cu Consiliul pe baza propunerii Comisiei de revizuire a cadrului financiar multianual 2007-2013, pentru 5 miliarde Euro destinate Planului european pentru redresare economică.

        Parlamentul European a reuşit să asigure acest sprijin financiar, în valoare de un miliard de Euro, pentru perioada 2008-2010, în cadrul reuniunii de conciliere bugetară anuală. Fondurile vor proveni din trei surse de finanţare, şi anume: instrumentul de flexibilitate, rezerva pentru ajutoare de urgenţă (Emergency Aid Reserve - EAR) şi redistribuirea anumitor fonduri din cadrul secţiunii "Relaţii Externe" a bugetului general al Uniunii. Mijloacele financiare puse la dispoziţie prin adoptarea acestui regulament  trebuie să aibă un caracter suplimentar şi nu trebuie să afecteze măsurile de asistenţă pentru dezvoltare din alte sectoare, au subliniat europarlamentarii.        

Creşterea economică şi ocuparea forţei de muncă, lupta împotriva schimbărilor climatice şi consolidarea siguranţei şi securităţii cetăţenilor Uniunii Europene şi dimensiunea socială a Uniunii, au fost obiectivele prioritare ale PE cu privire la bugetul UE pentru 2009. Parlamentul European urmăreşte să consolideze creditele de la liniile bugetare care finanţează aceste priorităţi în conformitate cu rezoluţiile sale anterioare.

        Bugetul Uniunii Europene pentru anul 2009, se prezintă astfel:
      Dezvoltare durabilă (dezvoltare regională, educaţie, cercetare) - 45.9 miliarde Euro. Bugetul pentru cercetare a crescut cu 11%, iar cel pentru inovare cu 22%, ambele având ca scop creşterea competitivităţii şi crearea unei economii care respectă mediul înconjurător.
Resurse naturale (agricultură, mediu) - 52.58 miliarde Euro. Cheltuielile pentru protejarea mediului şi dezvoltarea rurală au crescut cu 2,9%. Un miliard de Euro a fost dedicat combaterii crizei alimentare în ţările sărace, pe perioada 2008-2010. 
Cetăţenia UE, justiţie şi afaceri interne - 1.3 miliarde Euro

Cheltuielile administrative  reprezintă o parte foarte mică din bugetul UE : 7,7%, respectiv 7.64 miliarde Euro.

 UE, actor global - 8.33 miliarde Euro.                                                                      
       Veniturile UE sunt echivalente cu 64 de eurocenţi de persoană pe zi, cetăţenii europeni necontribuind însă direct la bugetul Uniunii Europene. Bugetul UE reprezintă 1% din produsul intern brut al celor 27 de state membre. 
     Deşi în 2009 cea mai mare parte a bugetului (45%, respectiv 60 de miliarde de Euro) este dedicată cercetării, inovării, ocupării forţei de muncă şi programelor de dezvoltare regională, aspecte importante în abordarea crizei economice actuale, membrii PE au declarat că sunt "consternaţi de reducerile suplimentare aplicate de Consiliu la liniile bugetare care sprijină Strategia de la Lisabona". Comisia, la rândul ei, a redus în Proiectul Preliminar al Bugetului (PPB) creditele câtorva linii bugetare faţă de exerciţiul anterior. Obiectivele de creştere şi ocupare a forţei de muncă reprezintă chiar fundamentul Strategiei de la Lisabona. Această prioritate nu este suficient de bine reflectată în PPB şi, în consecinţă, se intenţionează acordarea unei importanţe sporite acestei politici cheie. 

Potrivit europarlamentarilor, ar trebui depuse eforturi serioase în vederea majorării şi concentrării unor resurse financiare adecvate pentru a încuraja Uniunea Europeană în rolul său de lider în ceea ce priveşte abordarea consecinţelor schimbărilor climatice. Din acest motiv, se propune alocarea de credite doar pentru acest scop în cadrul unei linii bugetare specifice precum şi/sau să se ia în considerare înfiinţarea unui „fond privind schimbările climatice”.
Europarlamentarii subliniază importanţa continuării punerii la dispoziţie de fonduri suficiente prin intermediul bugetului UE pentru a gestiona imigraţia legală şi integrarea cetăţenilor din ţările terţe, combătând totodată imigraţia ilegală şi întărind protecţia frontierelor, dar şi consolidând Fondul european pentru refugiaţi. 

Parlamentul European va continua să includă sprijinul pentru procesul de pace din Palestina şi Kosovo printre priorităţile sale cheie, cărora trebui să li se aloce resurse suficiente în bugetul UE.

 În raport se subliniază dorinţa de a se oferi asistenţă Georgiei în procesul de reconstrucţie şi de a lua parte în mod activ la găsirea unei soluţii financiare adecvate. 

 Parlamentul European regretă lipsa de consecvenţă şi coerenţă care se poate constata periodic în politica de comunicare aplicată de direcţiile generale ale Comisiei şi se exprimă în favoarea dezvoltării unei „identităţi a UE” care să fie coerentă, recunoscută şi utilizată în toate acţiunile de comunicare. 
 
                            4. TRATATUL DE LA LISABONA 

ÎNTRE DECIZIE ŞI EZITARE



















Criza economică internaţională, resimţită în Irlanda încă din prima jumătate a anului 2008, a determinat o schimbare esenţială a atitudinii irlandezilor faţă de UE. 80% dintre aceştia au apreciat că, în contextul crizei, este mai bine pentru ţara lor în interiorul Uniunii, şi nu în afara ei.


Potrivit unui sondaj de ultimă oră, 51% dintre irlandezi ar vota acum în favoarea Tratatului de la Lisabona. Este vorba despre o schimbare de opţiune provocată de criza economică, după ce anul trecut 53,4% dintre ei au respins Tratatul destinat să reformeze instituţiile Uniunii Europene. La precedentul sondaj, realizat în noiembrie anul trecut, doar 43% dintre irlandezi s-au exprimat în favoarea Tratatului.
        Vicepremierul ceh pentru afaceri europene Alexandr Vondra, a cărui ţară asigură preşedinţia UE, a declarat că Irlanda nu trebuie supusă la presiuni pentru a fi determinată să ratifice Tratatul de la Lisabona.

Deputaţii cehi au aprobat miercuri dimineaţa, 18 februarie a.c., Tratatul de la Lisabona, cu 125 de voturi pentru şi 61 împotriva, în timp ce preşedintele polonez Lech Kaczynski a declarat că îl va ratifica imediat ce va fi ratificat de irlandezi. 


  Pe de altă parte, au apărut unele probleme în Germania, unde Bundestagul şi Bundestratul au aprobat tratatul cu o mare majoritate în mai 2008, iar preşedintele Horst Koehler a semnat legea de ratificare. Curtea Constituţională din Karlsruhe examinează în prezent o plângere, depusă de opozanţi ai Tratatului de la Lisabona, care susţin că acesta este anticonstituţional, întrucât privează Parlamentul de la Berlin de o serie de competenţe. 


Este greu de crezut însă că decizia tribunalului de la Karlsruhe să afecteze intrarea în vigoare a Tratatului de la Lisabona, însă ar putea genera renegocieri ale acestuia.

5. SITUAŢIA CETĂŢENILOR ROMÂNI DIN ITALIA

Potrivit datelor statistice, în prezent, românii din Italia reprezintă aproape un sfert din numărul total al imigranţilor, un milion în întrega Italie, şi contribuie cu 1% la PIB-ul acestei ţări, având ca pandant comunitatea italiană de afaceri  din România, care cuprinde circa 27.000 de firme. 

La începutul lunii februarie 2009, urmare a unor acte cu caracter penal - tâlhării, violuri, sechestrare, omucidere - comise de persoane cu cetăţenie română în Italia, s-au înregistrat cazuri de violenţă, atitudini discriminatorii şi xenofobe la adresa întregii comunităţi româneşti. Au fost raportate multe cazuri de agresiuni repetate, fizice şi verbale, împotriva românilor, de distrugere a proprietăţii comercianţilor români şi de agresiuni fizice ale deţinuţilor români.

Pe fondul acutizării criticilor manifestate la adresa românilor aflaţi pe teritoriul italian şi apariţiei mai multor comentarii tendenţioase împotriva acestora în presa din Peninsulă şi pe scena politică italiană, Ministerul Afacerilor Externe din România a solicitat Ministerului Afacerilor Externe din Italia prevenirea scăpării de sub control a situaţiei şi eliminarea agresivităţii şi a discriminării la adresa românilor, astfel încât problematica relaţiilor bilaterale dintre România şi Italia să nu fie redusă doar la infracţionalitate. 

Conform unui comunicat al MAE, pentru soluţionarea acestei situaţii, ambasada României la Roma a transmis scrisori prefecţilor şi primarilor din zonele unde s-au înregistrat agresiuni (Guidonia) şi din zonele în care există o numeroasă comunitate de români, prin care s-a solicitat luarea unor măsuri care să permită evitarea atacurilor îndreptate împotriva cetăţenilor români şi asigurarea unui climat de siguranţă pentru aceştia. 

Din datele puse la dispoziţie de Oficiul Naţional Împotriva Discriminării Rasiale (UNAR-Ufficio Nazionale Antidiscriminatione Razziale), rezultă faptul că, din totalul est-europenilor care au înaintat plângeri, românii sunt pe primul loc, reprezentând 45,8% din total, urmaţi de albanezi, cu 16,7% şi de polonezi cu 9,7%.
Potrivit unei declaraţii a Danielei Carboni, director în cadrul Amnesty International Italia pentru RFI, retorica "discriminatorie" a multor oficiali italieni şi atacurile "xenofobe" încurajează abuzurile verbale şi fizice împotriva românilor din Peninsulă: "Amnesty International este îngrijorată de limbajul discriminatoriu folosit de mai mulţi politicieni italieni, de la diferite partide. Ne îngrijorează atacurile xenofobe îndreptate împotriva celor de etnie romă, a imigranţilor, a imigranţilor români, a celor care caută azil, în general. Această retorică anti-romă şi anti-românească nu face decât să contribuie la polarizarea şi stigmatizarea acestor comunităţi şi creează un climat în care abuzurile verbale şi fizice sunt legitimate".

Franco Pittau, reprezentantul organizaţiei Caritas-Migrantes, citat de agenţia ASCA, declara în data de 16 februarie a.c. că: "Nu există o problemă cu imigranţii români, dar există o problemă legată de efectele politicilor Guvernului italian, care s-au dovedit falimentare, mai ales pe fondul lipsei politicilor de integrare".

Reprezentantul Caritas-Migrantes denunţă lipsa măsurilor de integrare a imigranţilor. "Nu s-a făcut nimic din punctul de vedere al integrării, deşi au venit peste două milioane de imigranţi în ultimii ani. Aceasta ar trebui să fie cea mai importantă politică în materie de imigraţie. În schimb, aceste persoane vin şi se stabilesc în Italia fiind tratate cu o ignoranţă totală. Este evident că acest lucru nu poate duce decât la un viitor sumbru. 

Declaraţia Preşedintelui Comisiei Europene, Jose Manuel Barroso, în cotidianul ,,La Repubblica’’, confirmă faptul că, [image: image6.png]


spre deosebire de Spania, Italia nu a cerut să beneficieze de programele de integrare a romilor finanţate de UE, până la declanşarea valului de violenţe, marcate de cazul Mailat, în noiembrie 2007. “Fondul social european prevede programe pentru integrarea comunităţii rome. În total dispunem de 275 de milioane de Euro şi am oferit României şi Bulgariei 60 de milioane de Euro, în cadrul strategiei de preaderare. Pentru Spania am acordat 52 de milioane, pentru Polonia 8,5 milioane, pentru Cehia 4 milioane şi pentru Ungaria un milion de Euro. Pentru Italia zero. Italia nici nu a cerut acces la aceste programe.
Suntem pregătiţi să plătim, dar trebuie să facem acest lucru în baza cererii statelor”.

Actualul ministru de externe de la Roma, Franco Frattini, a apreciat ca "niciun membru al Guvernului italian nu a folosit expresii care să poată fi considerate xenofobe, Italia - ţară fondatoare a comunităţilor europene - fiind cunoscută dintotdeauna ca fiind un loc al toleranţei şi ospitalităţii”. 

În acelaşi context, Frattini a declarat că „în privinţa normelor comunitare a contribuit activ la crearea acestora şi continuă să joace un rol constructiv pentru consolidarea unui spaţiu european al libertăţii şi justiţiei”, deşi cu mai bine de 1 an în urmă, când ocupa funcţia de comisar european pentru Justiţie, susţinea că “Uniunea Europeană a cheltuit, începând din 2000, aproape 400 de milioane de Euro pentru integrarea romilor, însă Italia nu a fost întotdeauna promptă în prezentarea proiectelor”.

În data de 21 februarie 2009, se anunţa aprobarea în unanimitate de către membrii Cabinetului Berlusconi a decretului-lege ce conţine măsuri urgente pentru asigurarea siguranţei publice şi combaterea violenţelor sexuale.
Decretul-lege conţine o prevedere ce le permite primarilor să recurgă la patrule de cetăţeni neînarmaţi, sub coordonarea prefecţilor, un rol preponderent avându-l foştii membri ai forţelor de poliţie şi ai armatei.    

Conform cotidianului „Il Messaggero”, ministrul de interne Roberto Maroni a subliniat faptul că voluntarii recrutaţi pentru a face parte din aceste patrule de cartier nu vor fi înarmaţi şi vor fi dotaţi doar cu telefoane mobile şi staţii de transmisie, pentru a avertiza forţele de ordine. Maroni a mai ţinut să menţioneze că preşedintele Giorgio Napolitano, căruia îi va fi transmis spre contrasemnare decretul-lege, nu a exprimat niciun "veto" cu privire la ideea acestor patrule de cartier. 
Totodată, comandantul poliţiei italiene, Antonio Manganelli, a spus că trebuie evitată folosirea termenului de "patrule de cartier" pentru a defini activitatea acestor voluntari, mult mai indicat fiind termenul de "siguranţă publică participativă". 

Premierul Silvio Berlusconi a ţinut să explice motivele care au stat la baza urgenţei publice, situaţie în care guvernul poate emite, conform legii, aceste decrete. El a explicat că guvernul său a trimis de mai multe luni în Parlament un pachet legislativ cu măsuri vizând îmbunătăţirea siguranţei publice, însă pe fondul violurilor din ultimele zile, s-a anticipat cu cel puţin 100 de zile aplicarea acestor măsuri în condiţiile în care durează prea mult "dezbaterea parlamentară sub ochii tuturor". 

Decretul prevede totodată interzicerea cercetării în arest la domiciliu a celor acuzaţi de viol, acordarea unor fonduri de 100 de milioane de euro pentru poliţie în vederea angajării a încă 2500 de politişti, extinderea de la două la şase luni a termenului în care este posibilă internarea imigranţilor clandestini în centrele de identificare şi expulzare.

Roberto Calderoli, ministru al simplificării administrative şi membru al formaţiunii de extremă dreaptă Liga Nordului, a apreciat recent că Italia ar putea recurge în anumite cazuri la sterilizarea chirurgicală a persoanelor vinovate de agresiune sexuală. 

Anterior, Consiliul Europei a criticat ferm Cehia, stat care deţine Preşedinţia Uniunii Europene, pentru practica sa de castrare chirurgicală a unor agresori. Totodată, Polonia şi Franţa şi-au manifestat interesul pentru procedură.

Adoptarea decretului a stârnit multe critici din partea forţelor de opoziţie, a unei părţi a presei, precum şi a reprezentanţilor Bisericii Catolice, aceştia acuzând că astfel se autorizează justiţia făcută pe cont propriu şi intervenţia împotriva infractorilor, cei mai vizaţi fiind în primul rând imigranţii. Agostino Marchetto, secretarul Consiliului pontifical pentru migrare, a declarat că adoptarea de către guvernul italian a decretului "constituie o abdicare de la statul de drept". 

Europarlamentarii români şi-au exprimat îngrijorarea faţă de agravarea situaţiei cetăţenilor români din Italia. Acestia au subliniat faptul că autorităţile de la Roma ar trebui să realizeze că problema criminalităţii este una europeană şi nu are graniţe sau naţionalitate, trăgând un semnal de alarmă asupra faptului că prezentul decret-lege creează o discriminare între cetăţeni europeni din state membre vechi şi aceia din state membre noi, precum România.

Ei au adresat executivului comunitar scrisori privind încălcarea de către autorităţile italiene a normelor Directivei 2004/38/CE referitoare la dreptul cetăţenilor Uniunii Europene şi al familiilor lor de a se muta şi rezida în mod liber pe teritoriul statelor membre şi a principiilor articolului 6 din Tratatul Uniunii Europene, privitor la respectarea drepturilor omului şi libertăţilor fundamentale ale cetăţenilor comunitari.  

De asemenea, europarlamentarii români au solicitat iniţierea unor acţiuni menite a identifica şi promova o soluţie durabilă la situaţia tensionată din prezent, care afectează nu numai relaţiile diplomatice dintre Italia şi România, ci şi viaţa zilnică a cetăţenilor italieni şi români. 

Reprezentanţii cetăţenilor români în Parlamentul European au considerat că justiţia este cea care trebuie lăsată să îşi spună cuvântul faţă de românii care se fac vinovaţi, iar cei nevinovaţi trebuie să fie lăsaţi să muncească, să trăiască şi să studieze în Italia la fel ca orice alţi cetăţeni europeni, protejaţi împotriva acţiunilor extremiste.

Protejarea drepturilor şi a demnităţii celor peste un milion de români care trăiesc în Italia, cât şi sprijinirea autorităţilor italiene pentru combaterea infracţiunilor cu autori români au fost pe lista principalele puncte de discuţie pe agenda întrevederii dintre ministrul român al afacerilor externe, Cristian Diaconescu şi omologul său italian, Franco Frattini, care a avut loc în 23 februarie a.c. la Roma. 

Printre cele mai dezbătute subiecte în cadrul conferinţei de presă urmată întrevederii celor doi miniştri de externe, au fost acelea privind măsurile recent adoptate în Italia de către guvernul Berlusconi pentru asigurarea siguranţei publice şi combaterea violenţelor sexuale şi cele privind posibilitatea ca România să ofere garanţii Italiei în privinţa limitării dreptului de circulaţie a infractorilor în Italia.

În acest context, ministrul Diaconescu a declarat că cetăţenii români sunt cetăţeni europeni cu drepturi şi obligaţii egale în spaţiul european, iar România nu va lua nicio măsură care ar limita vreunul din aceste drepturi, incluzându-l aici şi pe cel la liberă circulaţie. 


Şeful diplomaţiei române a subliniat că infracţiunea nu are cetăţenie şi nu are naţionalitate, interpretarea conform căreia un incident se poate răsfrânge împotriva unei comunităţi situându-se împotriva moralei şi împotriva oricãrei valori.



În ceea ce priveşte subiectul repatrierii persoanelor condamnate, ministrul Diaconescu a precizat că acest proces se poate face când hotărârile de condamnare sunt definitive, iar analiza se face de la caz la caz, nefiind vorba de expulzare, întrucât cetăţenii români sunt cetăţeni europeni.

În opinia ambilor miniştrii de externe, dialogul şi relaţiile foarte strânse care se manifestă în plan politic şi economic între România şi Italia, precum şi funcţionarea parteneriatul strategic între cele două tări reprezintă calea pentru rezolvarea priorităţii pe care o au cele două state în acest moment în ceea ce priveşte comunitatea românească si anume siguranţa cetăţenilor italieni şi români care trăiesc în ambele ţări şi respectarea legii şi a principiilor statului de drept pentru ambele categorii de persoane.

Şeful diplomaţiei române a arătat că în perioada următoare vor fi întreprinse o serie de acţiuni în plan bilateral, precum aprofundarea colaborării strânse între reprezentanţii ministerelor de Interne şi de Justiţie din cele două ţări şi discuţii tehnice privind aplicarea Acordului din 2003, pentru ca "având o toleranţă zero faţă de infracţionalitate, indiferent de unde provine aceasta, (...) să punem în aplicare pârghiile şi instituţiile statului".  


Şeful diplomaţiei române l-a asigurat pe Franco Frattini de întreaga cooperare a instituţiilor româneşti şi a arătat că dialogul direct în legătură cu problemele care apar într-o ţară sau alta poate ajuta la rezolvarea acestora fără "ca aceste probleme să dobândească o dimensiune exagerată la nivelul societăţii româneşti sau al societăţii italiene".
6. Delegaţia pARLAMENTULUI eUROPEAN  în MAROC

       La sfârşitul lunii ianuarie 2009, o delegaţie formată din deputaţi europeni şi condusă de spaniolul popular Carlos Iturgaiz, a vizitat Marocul  care a primit recent „statutul avansat“ în relaţiile cu UE şi Sahara de Vest.  

       În opinia preşedintelui delegaţiei, această vizită este istorică, deoarece alte grupuri politice sau parlamentare, care au încercat să ajungă în Laayoun, oraş principal din Sahara de Vest, nu au reuşit acest lucru. Vizita a prilejuit posibilitatea de a vorbi cu oamenii ceea ce arată că lucrurile se schimbă în Maroc.

       Conflictul din Sahara de Vest durează de peste 30 de ani. După ce Spania s-a retras de pe acest teritoriu, în 1976, a început conflictul între Maroc - care a reintegrat regiunea - şi Frontul Polisar, sprijinit de Algeria, care cere independenţa Saharei de Vest. Marocul doreşte ca acest teritoriu să devină regiune autonomă în interiorul ţării. Frontul Polisar, care doreşte independenţa de Maroc, doreşte organizarea unui referendum pe acest subiect. Din iunie 2007 până în prezent, Marocul şi Frontul Polisar s-au reunit în patru runde de negocieri, la iniţiativa ONU.
        Adoptarea unei legislaţii moderne, chiar şi în domenii care ţin  de tradiţie îndelungată, precum şi evoluţia dialogului cu Frontul Polisar, arată că în Maroc are loc o evoluţie, o modernizare. Este adevărat că mai sunt încă multe de schimbat, dar este vizibil că ţara vrea să aibă o relaţie „tête-à-tête“ cu Uniunea Europeană. După ce a primit un statut avansat, Marocul doreşte să aibă propria delegaţie în cadrul Parlamentului European, independentă de cea pentru relaţiile cu Maghreb. Acest „statut avansat“ recunoaşte ţara ca fiind „mai puţin decât un membru, dar mai mult decât un partener“.
        În primul rând pentru că este o ţară vecină a UE. Marocul se află la doar 14 kilometri de Europa şi reprezintă, alături de Algeria, una din cele mai mari state din Maghreb. A abordat politica externă la nivel diplomatic şi eforturile au fost recunoscute şi recompensate.
       Acest statut răspunde şi unei cereri mai vechi a Marocului şi în timpul vizitei acestei delegaţii s-a convenit că trebuie sprijinit şi consolidat. UE are multe în comun cu această ţară: imigraţia, pescuitul, problema terorismului, agricultura, deci este necesar un schimb de idei între Parlamentul European, instituţiile europene în general, şi Maroc. 

        În vizita pe care a întreprins-o în Sahara de Vest, delegaţia PE s-a concentrat asupra drepturilor omului şi nu asupra unor chestiuni politice.
Parlamentul European este recunoscut drept un apărător al drepturilor omului şi are o voce recunoscută în întreaga lume. Activitatea Parlamentului European în acest domeniu poate uşura suferinţa celor persecutaţi. 
       Această vizită a creat multe aşteptări atât în Europa cât şi în Maroc, pentru că poate deschide un drum nou. Din discuţiile delegaţiei purtate cu cele două părţi implicate în conflict, a reieşit o singură concluzie: că deasupra autonomiei, a autodeterminării şi a independenţei, se află reunirea familiilor din Sahara.

7. REZOLUŢIA pARLAMENTULUI EUROPEAN PRIVIND ACTIVITĂŢIle CIA în europa

       
Potrivit informaţiilor apărute în media despre autorizaţiile de survolare a teritoriului lor acordate de unele guverne, precum şi a informaţiilor referitoare la existenţa unor închisori secrete în Europa, Human Rights Watch, The Washington Post şi American Broadcasting Company News (ABC News) au efectuat anchete proprii.          

         A rezultat că mai multe state membre ale UE au fost implicate sau au cooperat în mod activ sau pasiv cu autorităţile SUA la efectuarea transporturilor ilegale militare sau ale CIA, de prizonieri şi la detenţia acestora la Guantanamo şi în „închisorile secrete” a căror existenţă a fost recunoscută de Preşedintele Bush. 

La 14 februarie 2007, Parlamentul European a adoptat raportul final al comisiei temporare înfiinţată pentru cercetarea adevărului asupra activităţilor CIA, de transport şi detenţie ilegală a prizonierilor (TDIP), pe teritoriul unor state europene, în care se arată că “cel puţin 1 245 de zboruri operate de CIA au utilizat spaţiul aerian european” în perioada 2001-2005.     

În  raport, europarlamentarii şi-au exprimat regretul asupra faptului că unele ţări europene "au închis ochii" la unele zboruri operate de CIA care, "în câteva situaţii, au fost utilizate pentru deţinerea şi transportarea ilegală de prizonieri".

În ceea ce priveşte România, deputaţii europeni au concluzionat că "nu a fost prezentată nici o dovadă definitivă care să contrazică vreuna din acuzaţiile privind funcţionarea unui centru secret de detenţie pe teritoriul român”.
         În urma dezbaterii ce a avut loc în data de 3 februarie a.c., Parlamentul European a adoptat cu 344 voturi pentru, 247 împotrivă şi  86 abţineri, Rezoluţia privind presupusele activităţi CIA legate de transportul şi detenţia ilegală a unor presupuşi terorişti pe teritoriul unor state europene.

Potrivit acestei rezoluţii, "mai multe state membre ale UE au fost implicate sau au cooperat în mod activ sau pasiv cu autorităţile SUA la transporturile CIA sau militare ilegale de prizonieri."

"Statelor membre UE le revine o parte specifică din răspunderea politică, morală şi juridică pentru transportarea şi detenţia prizonierilor la Guantanamo şi în alte centre de detenţie secrete". 

Parlamentul European condamnă faptul că "statele membre nu au luat măsuri pentru a elucida toate aspectele programului de predări extraordinare şi pentru a pune în aplicare recomandările Parlamentului European."  În acest sens, se solicită statelor membre, Comisiei şi Consiliului să pună integral în practică recomandările formulate de Parlament în raportul său referitor la presupusa folosire a unor ţări europene de către CIA pentru transportarea şi deţinerea ilegală de prizonieri şi să contribuie la stabilirea adevărului, iniţiind anchete sau colaborând cu organismele competente, dezvăluind şi furnizând toate informaţiile relevante şi asigurând un controlul parlamentar eficient asupra acţiunilor desfăşurate de serviciile secrete.

Europarlamentarii condamnă, de asemenea, faptul că anumite guverne prevăd impunerea regimului secretului de stat cu privire la informaţiile relevante pentru cercetarea predărilor extraordinare.

Printre evenimentele ce s-au succedat de la adoptarea raportului final al comisiei temporare PE, membrii PE amintesc deciziile sau declaraţiile unor oficiali sau informaţii de presă din Regatul Unit, Polonia şi Spania, prin care se confirmă faptul că state membre au fost implicate în predări extraordinare.

Europarlamentarii salută emiterea celor trei decrete de către preşedintele Obama privind închiderea centrului de detenţie din Guantanamo şi, în acelaşi timp, îşi exprimă încrederea că se vor aduce clarificări privind închiderea şi interzicerea tuturor celorlalte centre de detenţie secrete gestionate direct sau indirect de autorităţile Statelor Unite ale Americii pe teritoriul naţional sau în străinătate.  "Detenţia secretă constituie, în sine, o încălcare gravă a drepturilor fundamentale ale omului", reamintesc membrii PE. 

Parlamentul European  nominalizează un lung şir de ţări europene printre care: Italia, Germania, Suedia, Austria, Spania, Portugalia, Belgia, Grecia, Cipru, etc. cărora le reproşează o slabă implicare  sau chiar neprezentarea în faţa comisiei temporare, predări extraordinare sau tăinuirea unor escale ale CIA pe teritoriul lor.

         În ceea ce priveşte ţara noastră, în rezoluţie se arată că Parlamentul European nu poate exclude, doar pe baza declaraţiilor făcute Comisiei temporare de către autorităţile române, posibilitatea ca serviciile secrete ale Statelor Unite să fi operat în mod clandestin şi consideră că România nu a prezentat  nici o dovadă concretă care să contrazică acuzaţiile cum că a găzduit un centru de detenţie secret pe teritoriul său. 

         Preşedintele Parlamentului European, Hans Gert Potering, a adresat o scrisoare Senatului în care solicită informaţii cu privire la eventuale evoluţii recente ale anchetelor privind presupusa existenţă a unor centre de detenţie CIA pe teritoriul României, evoluţii care să fie apărut după adoptarea în PE a raportului Fava. Totodată s-a interesat dacă recomandările PE au avut vreo consecinţă şi dacă legislaţia naţională privind serviciile de informaţii a fost revizuită.

         Biroul Permanent al Senatului a luat în discuţie scrisoarea lui Potering şi a concluzionat că problema a fost lămurită încă din legislatura trecută când, la nivelul Camerei superioare, s-a constituit o comisie specială al cărei raport final a fost publicat în Monitorul Oficial şi că de la prezentarea acestui raport până în prezent nu au existat date sau indicii care să îndreptăţească constituirea unei alte comisii sau care să ducă la extinderea activităţii unei alte comisii permanente care să preia asemenea atribuţiuni.

       Preşedintele Senatului, Mircea Geoană, îi va răspunde lui Potering, arătând " situaţia reală" , respectiv aceea că România nu a deţinut şi nu deţine date cu privire la existenţa pe teritoriul naţional a unor centre de detenţie, nici fixe şi nici de trecere, aparţinând CIA.

� În Parlamentul European, propunerile de rezoluţie şi rapoartele depuse de parlamentari şi de comisiile parlamentare sunt supuse votului parlamentului reunit în plen, după ce au fost dezbătute sau fără dezbatere. Odată votate, textele definitive, aşa cum au fost adoptate, sunt publicate şi transmise factorilor competenţi.

